Frank Aaen (EL), 2008-06-03:
Det er jo i virkeligheden et af de mest enkle lovforslag, vi har til behandling her i Folketinget.
De fleste lovforslag er store og komplicerede.
Det her er ganske enkelt, det er én paragraf, og den går ud på et ganske enkelt og letforståeligt mål, nemlig at forhindre, at spekulanter kan bruge de gældende regler og dermed være med til at øge mangelen på billige boliger.
Det burde man uden videre kunne støtte fra alle sider.
Jeg må sige, at der nu kommer alle mulige bureaukratiske argumenter om, at vi skal afvente en dom, om, at vi skal afvente en lejelovsgennemgang, og der er mange ting, men i de 2 år, der nu er gået, siden sagen sidst var oppe, er der ikke sket noget som helst, og nu foreslår man bare, at det skal fortsætte endnu videre.
Ministeren har ikke gjort noget, og trafikken er bare fortsat.
Man skal være klar over, at noget af det, der sker på det her område, jo nok ikke kan rulles tilbage.
Jeg vil antage, at de ting, der sker nu og frem, til der eventuelt bliver vedtaget en lov, også bliver gældende efter en lovændring, fordi vi jo har det princip med ikke at lovgive med tilbagevirkende kraft, det gør vi dog på nogle områder, f.eks. på skatteområdet, men på sådan et område som det her vil man sikkert sige, at det er vigtigere at beskytte udlejeren, ejeren af boligen, end det er at beskytte lejeren, er jeg bange for.
Så det vil sige, at det ikke er et problem, der bare bliver ved med at have den størrelse, det har i dag; det er et problem, der faktisk vokser, jo længere tid der går, inden man griber ind, og det synes jeg i sig selv er et argument for at være hurtigere end det, flertallet har lagt op til.
Hver eneste gang, der kommer et forslag om at gøre noget for at sikre billige boliger, f.eks. ved at undgå, at eksisterende boliger bliver nedlagt og på den måde kan komme op i husleje - som det her lovforslag drejer sig om at forhindre - eller når der kommer en anmodning om, at en kommune gerne vil hjælpe billige boliger på vej ved selv at bygge dem eller ved på anden måde at befordre, at der kan bygges billige boliger, sådan at folk kan få lov til at bo og har råd til at bo i et område for en ganske almindelig løn, hvor de ikke som i dag skal være to meget højtlønnede for at have råd til det, ja, så kan vi jo sige, at de samme politiske kræfter her i Folketinget, det samme flertal, jo har samme indstilling, nemlig at det vil man ikke gøre noget ved.
Så det har man også bremset; det har man gjort alt hvad man kunne for at forhindre, ikke kun med politisk drilleri over for overborgmesteren i København, men jo også fordi man er jeg sikker på - synes, det går rigtig godt med, at boligpriserne stiger, og at de, der ejer boliger, bliver rigere og rigere.
Derfor er der jo - og det kan man altid være lidt glad for - logik i regeringen og Dansk Folkepartis holdning til den her sag i forhold til andre tilfælde, hvor spørgsmålet om at sikre billige boliger er på spil, nemlig at det, der reelt kunne gøres for at sikre flere billige boliger, er man imod, og derfor er man også imod det her lovforslag.
Men Enhedslisten kan så støtte det.
Vi synes, det er meget prisværdigt, at det er fremsat, og vi vil selvfølgelig stemme for det, når det kommer til afstemning.